Il-Bord tal-Awtorità Maltija għall-Ambjent u l-Ippjanar approva l-bidu ta’ xogħlijiet ta’ tisbiħ u titjib fiż-żona magħrufa bħala Tal-Veċċja f’San Pawl il-Baħar. Fi stqarrija l-MEPA qalet li x-xogħol li jkopri żona ta’ 3,500 metru kwadru jinkludi l-kostruzzjoni ta’ faċilità għas-sajjieda u s-sidien tad-dgħajjes, żewġ slipways u kostruzzjoni oħra biex tkompli tipproteġi l-breakwater eżistenti fejn il-mewġ għandu l-akbar impatt. Ix-xogħlijiet jikkonsistu wkoll fit-tisbiħ tal-wiċċ tal-konkos tal-breakwater. Ingħad ukoll li se jkunu qed jitneħħew kamra li hija koperta bil-permess, u tliet slipways eżistenti waqt li se jinstab post ieħor għal winch li hemm fil-post. Il-breakwater tal-Veċċja li ilu mibni sa mill-1930, inbena biex jilqa’ għall-mewġ b’saħħtu li jidħol f’din iż-żona li hija popolari mas-sajjieda lokali li jorbtu d-dgħajjes tagħhom f’din il-bajja wara li jkunu għamlu l-qabda tagħhom.